На извору
Алекса Шантић 

О лептири лаки, свиленога крила,
Је ли која цура синоћ овдје била?
"Видјели смо једну с ибриком у руци,
И руже је брала овуда, по луци".

Је ли њено лице кô бехар на грани?
Бију ли јој ситни под грлом мерџани?
"Под грлом јој пуно црвених ђердана;
Лице јој је бјеље но бехар са грана".

Видјесте ли очи и њезине веђе?
Јесу ли јој косе плаве или смеђе?
"Косе су јој плаве и од свиле мекше,
Под веђама танким очи кô мелекше".

У њедрима њеним је ли здрело воће?
Згара ли је снага па не знаде што ће?
"По лицу јој свуда жарка аспа бије,
У њедрима расту крупне дуње двије".

Знам, лептири лаки, свиленога крила,
То је моја Јела синоћ овдје била.

Шантићеве песме 1908.